Allister-hulle trap al hoe dieper in die gatRuan Combrinck – wat is die ware rede waarom hy nie gekies word nie? (Foto GB Jordaan) Ruan Combrinck is nie in die Springbokspan nie omdat hy te min speel. Rêrig? Is daar werklik ŉ tandemuis? Wat van Vader Kersfees? Is daar ŉ ooievaar? Die Springbokafrigter, Allister Coetzee, het Maandag in Bloemfontein antwoorde probeer verskaf waarom Combrinck nie vanjaar by die Bokke betrek is nie. Volgens Coetzee het Combrinck sedert die Superrugby-uitspeelwedstryde nog net drie keer sy verskyning (van die bank af) vir die Japanse Kinetsu Liners gemaak en dís hoekom dit moeilik is om sy spelpeil te beoordeel. Rig Jimmy Stonehouse, Dawie Theron, Frans Ludeke, John McFarland en Jake White dan nie ook in Japan af nie? Wat sê of hoor hulle van Combrinck? Vergeet van die twee toetse verlede jaar teen Ierland, vergeet van die twee toetse teen Argentinië, van die drie toetse op die toer aan die einde van verlede jaar. Was Combrinck werklik só swak? Vergeet van vanjaar en verlede jaar se Superreekse, en vergeet van beroemde oud-Bokke wat almal vleuel gespeel het en self afgerig het, soos Pieter Hendriks, Ray Mordt, Chester Williams en Carel du Plessi,s en wat hul koppe in ongeloof skud omdat Combrinck dit nie kan maak nie. As vanjaar se Superrugby-statistiek as maatstaf gebruik word, het Combrinck meer keer die lyn as Raymond Rhule gebreek, meer duikslae gebreek, meer suksesvolle duikslae uitgevoer, verder met die bal gehol en verder geskop. (En sekerlik minder op die verdediging verbrou). Wat van Handré Pollard, Damian de Allende, Rudy Paige en Chiliboy Ralepelle wat ewe min speel, hoewel húlle by die Bokke is? Hoe meer verskonings daar gemaak word, hoe meer daar gesystap word, hoe dieper raak die gat waarin Coetzee-hulle trap.